Lovet være du, Jesus Krist


Note
Melodien er en bearbejdelse ved Johann Walter efter en tidligere anonym version.
Teksten af Martin Luther fra 1523 baserer sig også delvis på en tidligere version. 
Den første danske version er muligvis af Claus Mortensen, 1528, men er senere bearbejdet af N.F.S. Grundtvig i 1837 og 1845.
Melodien til "Lille Guds barn, hvad skader dig" benyttes også til denne tekst.

Tekst

1
Lovet være du, Jesus Krist!
at du menneske vorden est,
født af en jomfru ren og skær,
gladelig hilst af Himlens hær.
O, Gud ske lov!
2
Du, Gud Faders enbårne Søn,
mand i lys, men dog Gud i løn,
underlig klædt i kød og blod,
kom på vor brøst at råde bod.
O, Gud ske lov!
3
Verden går i dit ledebånd,
dig dog svøbte en kvindes hånd,
du, som har skabt og styrer alt,
blev dog på skød barnlille kaldt.
O, Gud ske lov!
4
Himlens lys kom i dig til jord,
skinner til ny oplysning stor,
godt kan vi nu ved nattetid
kende som børn vor Fader blid.
O, Gud ske lov!
5
Fattig kom du til jorden ned,
adlede armod og usselhed,
fattig du gjorde dig med flid,
rige blev vi til evig tid.
O, Gud ske lov!
6
Konning er du blandt konger bedst;
ånders konge blev støvets gæst,
fører os op fra skyggedal
hjem til sin lyse kongesal.
O, Gud ske lov!

 N.F.S. Grundtvig forfatter
 Johann Walter komponist
 Salmer